Σύμφωνα δημοσίευμα του Documento, στη «μακάβρια» λίστα προστίθεται και ο Κωνσταντίνος Καζινάκης, ο οποίος έφυγε από τη ζωή σε ένα μυστήριο τροχαίο στο Οντάριο του Καναδά τον Ιούνιο του 2018, χωρίς το θέμα να πάρει δημοσιότητα. Όπως αναφέρεται, δεν ήταν τυχαίος μάρτυρας, καθώς είχε διαδραματίσει σημαντικό ρόλο στην υπόθεση, αφού φέρεται να είναι αυτός που δρομολόγησε εξελίξεις μετά τον εντοπισμό του φορτίου των 2,1 τόνων ηρωίνης στην Ελευσίνα.

Κατά το δημοσίευμα ο Κ. Καζινάκης είχε δώσει κατάθεση στο στάδιο των ανακρίσεων αλλά δεν εμφανίστηκε ποτέ για εξέταση στη δίκη που ακολούθησε, ενώ αναφέρεται ότι όταν τον αναζήτησε η οικονομική αστυνομία, δήλωσε πως θα προσέλθει για κατάθεση. Ωστόσο αυτό δεν συνέβη ποτέ και λίγο καιρό αργότερα, τον Ιούνιο του 2018, σκοτώθηκε σε τροχαίο στο Οντάριο του Καναδά, το οποίο χαρακτηρίστηκε από τις αρχές ως «μυστηριώδες».

Κατά το δημοσίευμα, το αυτοκίνητο, στο οποίο εκτός του Καζινάκη επέβαινε και ο αδερφός του πρώην υπουργού Μεταφορών του Καναδά Στίβεν Ντελ Ντούκα, εξετράπη για άγνωστους λόγους με αποτέλεσμα και οι δύο επιβάτες να βρούν ακαριαίο θάνατο. «Είναι μυστήριο πως αυτό το όχημα έφυγε από το δρόμο», είχε δηλώσει ο επιθεωρητής της τοπικής αστυνομίας Ντέιβ Μίτσελ.

«Είναι ο άνθρωπος που εμφανίστηκε ως διά μαγείας και για άγνωστο λόγο για να βοηθήσει τις αρχές ως διαμεσολαβητής να ανακρίνουν τον αποκαλούμενο «κάπτεν Τζορτζ» του ναρκόπλοιου Γιώργο Μπουρδούβαλη, τον οποίο προσφέρθηκε να φέρει ο ίδιος από το εξωτερικό, αλλά υπήρξε και συνεργάτης με τον ισοβίτη του «Noor 1» Μάκη Γιαννουσάκη, στου οποίου την εταιρεία έστελνε εμβάσματα», αναφέρει το δημοσίευμα.

Αξίζει να σημειωθεί ότι μόλις λίγες εβδομάδες πριν, την εξαίρεση του ζήτησε και ο τρίτος ανακριτής στην υπόθεση του Noor 1. Είχε προηγηθεί η άσκηση ποινικής δίωξης από την εισαγγελέα Ειρήνη Τζίβα, τον Μάρτιο του 2018, έπειτα τη δικογραφία ανέλαβε η ανακρίτρια Ευαγγελία Αλεξακίδου, η οποία λίγους μήνες αργότερα ζήτησε να μετατεθεί από τον Πειραιά στην Αθήνα. Έπειτα, τη διαδέχτηκε η ανακρίτρια Καλλιόπη – Ιωάννα Μάντακα, η οποία παραιτήθηκε από το δικαστικό σώμα και μετανάστευσε στις Η.Π.Α.